text: Stadig mink på fri fod
  06 november 2011 kl. 13.23
  Så sent som søndag eftermiddag var minkavler Arne Vogt igen ude at fange mink, der løb frit omkring i Guldager.
  Natten til fredag blev omkring 1200 mink lukket ud af deres bure på Arne Vogts minkfarm lige nord for Esbjerg.
  De fleste af minkene slap dog aldrig udenfor farmen, men omkring 60 mink løb ud i naturen.
  - Jeg er hele weekenden blevet ringet op af folk, der har set nogle af mine mink rende rundt i Guldager, fortæller Arne Vogt til TV SYD.
  - Jeg har mine handsker liggende klar i bilen, og så rykker jeg ud for at få fat på dem.
  
  Nysgerrige dyr
  Arne Vogt har ikke noget tal på hvor mange dyr, der stadig er på fri fod.
  - Men heldigvis er mink meget nysgerrige dyr, så det er ret nemt at kalde dem til sig, når jeg sætter mig på hug, og rasler med en pose.
  De omstrejfende mink udgør ifølge minkavleren ingen fare for personer. Til gengæld kan de mink, der vender tilbage til farmen, se frem til at blive aflivet umiddelbart efter.
  - Jeg kan ikke risikere, at de bringer evt. sygdomme med til de andre dyr, forklarer Arne Vogt, der har omkring 9.000 mink.
  Syd- og Sønderjyllands Politi har fået udleveret en overvågningsvideo fra en nabovirksomhed, hvor man kan se en bil køre til og fra farmen i høj fart natten til fredag.  Sagen om er nu overdraget til lokalpolitiet i Esbjerg.
  